Document ID: 32004D0650

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 13ης Σεπτεμβρίου 2004
για την τροποποίηση του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς ώστε να συνεκτιμηθεί η προσχώρηση της Μάλτας
(Κείμενο που παρουσιάζει ενδιαφέρον για τον ΕΟΧ)
(2004/650/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης του 2003 (1), και ιδίως το άρθρο 57,
Εκτιμώντας τα ακόλουθα:
(1)
Οι αναγκαίες προσαρμογές για ορισμένες πράξεις που εκδίδονται από την Ευρωπαϊκή Ένωση, η ισχύς των οποίων παρατείνεται μετά την 1η Μαΐου 2004 και οι οποίες πρέπει να προσαρμοσθούν λόγω της προσχώρησης, δεν έχουν προβλεφθεί στην πράξη προσχώρησης του 2003, ιδίως στο παράρτημα ΙΙ αυτής.
(2)
Μεταξύ των πράξεων αυτών περιλαμβάνεται ο κανονισμός (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου (2), ο οποίος θεσπίζει τους εφαρμοστέους κτηνιατρικούς όρους, ιδίως για τις μη εμπορικού χαρακτήρα μετακινήσεις σκύλων, γατών και νυφιτσών συντροφιάς.
(3)
Η Μάλτα, η οποία εφήρμοζε προηγουμένως σύστημα εξάμηνης απομόνωσης για τις εισαγωγές των εν λόγω ειδών, εγκατέλειψε το καθεστώς αυτό για να μεταφέρει στο εθνικό της δίκαιο και να εφαρμόσει τον κανονισμό (ΕΚ) αριθ. 998/2003 από τις 3 Ιουλίου 2004.
(4)
Κατά τις διαπραγματεύσεις για τη διεύρυνση, έγινε αποδεκτό ότι, επειδή η Μάλτα είναι νησί απαλλαγμένο από τη λύσσα με υγειονομικό καθεστώς παρόμοιο με αυτό της Ιρλανδίας, του Ηνωμένου Βασιλείου και της Σουηδίας, ενδείκνυται να αντιμετωπισθεί με τον ίδιο τρόπο όπως και αυτά τα τρία κράτη μέλη.
(5)
Κατ’ εφαρμογή του κανονισμού (ΕΚ) αριθ. 998/2003, ο οποίος κατατάσσει τα κράτη μέλη σε δύο κατηγορίες, σε συνάρτηση με τη στρατηγική που εφαρμόζουν παραδοσιακά για την καταπολέμηση της λύσσας, η Σουηδία, η Ιρλανδία και το Ηνωμένο Βασίλειο απολαύουν μεταβατική περίοδο πέντε ετών όσον αφορά τους ελέγχους κατά την εισαγωγή στην επικράτειά τους σκύλων, γατών και νυφιτσών.
(6)
Για τον λόγο αυτό, η Μάλτα θα πρέπει να προστεθεί στον κατάλογο των κρατών μελών στα οποία έχει χορηγηθεί μεταβατική περίοδος στο πλαίσιο του κανονισμού (ΕΚ) αριθ. 998/2003.
(7)
Ο κανονισμός (ΕΚ) αριθ. 998/2003 θα πρέπει, επομένως, να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο κανονισμός (ΕΚ) αριθ. 998/2003 τροποποιείται ως εξής:
1)
Στο άρθρο 6 παράγραφος 1:
-
στο πρώτο εδάφιο, πρώτη φράση, η λέξη «της Μάλτας», παρεμβάλλεται μετά τη λέξη «της Ιρλανδίας»,
-
στο τρίτο εδάφιο, η φράση «των τριών ανωτέρω κρατών μελών» αντικαθίσταται από τη φράση «των τεσσάρων ανωτέρω κρατών μελών».
2)
Στο παράρτημα ΙΙ, «Πίνακας χωρών και εδαφών», μέρος Α, η λέξη «Μάλτα» παρεμβάλλεται μετά τη λέξη «Ιρλανδία».
Άρθρο 2
Η παρούσα απόφαση εφαρμόζεται από την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Σεπτεμβρίου 2004.

Labels: 0
8
6
18
15